钦定古今图书集成/明伦汇编/官常典/第373卷 > 蔡邕独断 > 李虞仲
## 钦定古今图书集成/明伦汇编/官常典/第373卷 > 蔡邕独断 > 李虞仲

按《唐书》本传：虞仲，字见之，父端，附见《文艺传》。虞仲第
进士、宏辞，累迁太常博士。建言：“谥者，所以表德惩恶，
《春秋》褒贬法也。茆土爵禄，僇辱流放，皆缘一时，非以
明示百代。然而后之所以知其行者，惟谥是观。古者
将葬请谥，今近或二三年，远乃数十年，然后请谥。人
殁已久，风绩湮歇，采诸传闻，不可考信。诔状虽在，言
与事浮。臣请凡得谥者，前葬一月，请考功刺太常定
议；其不请与请而过时者，听御史劾举。居京既不得
过半期，居外一期，若善恶著而不请，许考功察行。谥
之。节行卓异，虽无官及官卑者，在所以闻。”诏可。宝历
初，以兵部郎中知制诰，进中书舍人。出为华州刺史，
历吏部侍郎。简俭寡欲，时望归重。卒，年六十五。赠吏
部尚书。